google/wiki40b huggingface dataset:
Størst av alt

Handling

Senrien haddler om den renommerte advokaten Anders Røst (Toralv Maurstad) og hans hustru Beate (Lise Fjeldstad). Deres datter Camilla (Gisken Armand) er psykolog og forfatter, og gift med advokaten Dag Halvorsen (Dennis Storhøi), som arbeider i svigerfarens firma. De har to barn, Erling (Nils Jørgen Kaalstad) som studerer jus, og musikktalentet Frida (Julia Bache-Wiig) som fortsatt går på skolen.
På nyttårsaften skjer det som skal rive grunnen bort under føttene til den lille familien: Anders Røst blir funnet drept utenfor hjemmet. Etter hvert forstår de sjokkerte pårørende at heller ikke de selv går fri fra politiets mistanke. Drapet utløser prosesser som familiemedlemmene møter på høyst ulike måter. Tragedien fører til at sannhetene og verdiene de har samlet seg rundt blir satt på prøve, og deres forhold til seg selv, til hverandre og til omverdenen forandrer seg for alltid.
Asser

Asser (ca. 1055–1137) var Nordens første erkebiskop.
Han omtales første gang i anledning av sin innvielse til biskop i Lund 18. november 1089. Han var sønn av den jyske stormannen Svend Thrugotsen (Sven Thrugunnu sun).
Fra slutten av år 1102, da Erik I Ejegod forlot landet for å dra på pilegrimsreise til det hellige land, og inntil kong Niels besteg tronen i 1104, styrte Asser som riksforstander landet sammen med Eriks eldste sønn Harald. Etter at pave Paschalis II hadde opprettet et selvstendig erkebispesete for de nordiske landene ca. år 1100, og Lund var blitt utpekt til det fremtidige erkesete for Norden, ble Asser i 1104 innviet som Nordens første erkebiskop av en pavelig legat, kardinal Alberik.
Det nyopprettede erkestiftet omfattet 14 stift.
Asser støttet Erik Emune i den borgerkrigen som oppstod etter mordet på Knud Lavard i 1131, og stod på hans side i det avgjørende slag ved Fodevig. I den forbindelse var han nær ved å miste erkebispedømmet til Hamburg-Bremen, som støttet Eriks motpart, kong Niels.
Jonathan Nordbotten

Biografi

I Junior-VM i alpint 2008 ble Nordbotten nummer fem i kombinasjonen og nummer seks i slalåm. Han ble norsk mester i slalåm i 2010 i Narvik. Han debuterte i verdenscupen i slalåmrennet i Beaver Creek 8. desember 2011 der han kjørte ut i første omgang. I 2014 ble han landslagskjører. Han deltok i slalåm i VM i alpint 2015 i Beaver Creek der han kjørte ut i første omgang. Nordbotten fikk sin første topp ti-plassering i verdenscupen da han ble nummer seks i slalåmrennet under Hahnenkammrennene i Kitzbühel 24. januar 2016.
i Vinter-OL 2018 i Pyeongchang deltok Nordbotten på det norske laget som tok bronse i lagkonkurransen. De øvrige på laget var Nina Haver-Løseth, Kristin Lysdahl, Maren Skjøld, Sebastian Foss Solevåg og Leif Kristian Nestvold-Haugen.
Robert Redford

Oppvekst

Redford ble født i Santa Monica i California av foreldrene Charles Robert Redford sr. og Martha W. Hart. Han har en halvbror, William, fra sin fars andre ekteskap. Martha W. (født Hart; 1914–1955) var født i Texas, og faren (1914–1991), var en melkemann-senere-regnskapsfører fra Pawcatuck i New London County i Connecticut.

Karriere

Redford er kjent for sine roller i filmer som Butch Cassidy and the Sundance Kid, All the President's Men, The Sting, The Natural, Våre beste år, Mitt Afrika, The Great Gatsby, Barbent i parken og mange andre. Redford regisserte filmene Ordinary People, Quiz Show, The Legend of Bagger Vance, The Horse Whisperer, The Milagro Beanfield War, og A River Runs Through It. Han var også produsent for alle unntatt Ordinary People.
I 1980, for sin regissørdebut, Ordinary People, vant Robert Redford en Oscar; hans film Quiz Show var nominert for beste regissør for året 1994, men tapte for Forrest Gump. Sammen med Warren Beatty, Clint Eastwood, Mel Gibson, Richard Attenborough og Kevin Costner, er Redford en av få store skuespillere som har vunnet en Oscar for beste regissør.  
Etter 2000 er de mest kjente filmene han har spilt i Spy Game (2001) og Løver for lam (2007). I 2013 spiller han i All Is Lost, et prosjekt hvor han spiller en mann som har rotet seg bort på havet. Redford er den eneste skuespilleren i filmen som nesten ikke har noen replikker. I 2014 spiller han for en sjelden gangs skyld i en blockbusterfilm, Captain America: The Winter Soldier.
Bessin

Historie

Bessin ble i år 928 innlemmet av normannerne til disse hertugdømmet Normandie. Det tilsvarte det tidligere bispedømmet Bayeux (nå bispedømmet Bayeux-Lisieux), og siden under den franske revolusjon som departementet Calvados.
Under den andre verdenskrig fant den såkalte D-dagen sted på strendene av Bessin, den allierte landgangen i Normandie, som nå er dokumentert i en rekke museer. Det finnes også store amerikanske, britiske og tyske militære kirkegårder i området.
Galleriet (kjøpesenter)

Galleriet er et kjøpesenter ved Torgallmenningen i Bergen sentrum. Senteret åpnet 12. november 1988 og er et av Bergen Sentrums største kjøpesentre. Senteret har 70 butikker i de fleste bransjer, og flere gode spisesteder fordelt over 7 etasjer. Galleriets særpreg er arkitekturen og tilknytningen til de fem nyklassiske gårdene fra 1923 tegnet av Finn Berner. Inntil Galleriet åpnet stod de fem byggene adskilt, med parkering i bakgården. Stilelementene fra 1920 tallet i både eksteriør og interiør er beholdt i kombinasjon med det moderne og stilrene. 
I 2018 fikk senteret en omfattende rehabilitering.
Epicedia

Utseende

Middelsstore, kraftige, brune trebukker. Antennene er lange, hos hannene gjerne betydelig lengre enn kroppen. Pronotum har en pigg midt på den avrundede sidekanten. Dekkvingene er avlange med markerte, rettvinklede "skuldre". Hver dekkvinge har en stor, svartbrun, avrundet trekantet flekk nær spissen, som går fra ytterkanten nesten inn til sømmen, også en mørk flekk lenger fremme i dekkvingene. De fremre flekkene kan være sammenvokste og dekke sømmen.

Levevis

Disse billene har larver som lever i død ved av løvtrær, ofte like under barken.

Utbredelse

Gruppen er utbredt i Sørøst-Asia.
James Rainwater

Biografi

Rainwater ble født i Council i Idaho, men flyttet etter farens død i 1918 til Hanford i California. Han tok kandidateksamen i fysikk ved California Institute of Technology i 1939 og fortsatte studiene ved Columbia University, der han doktorerte i 1946. Under andre verdenskrig arbeidet han på atombombeprosjektet. I 1949 begynte han å utarbeide teorien om at ikke alle atomkjerner, i motsetning til den allmenne oppfatningen, var sfæriske. Ideene hans ble senere tstet og bekreftet av Bohrs og Mottelsons eksperimenter. 
Rainwater bidro også til den vitenskapelige forståelsen av røntgenstråling og deltok i prosjekter fra United States Atomic Energy Commission m.m. Han sluttet seg til fysikkfakultetet ved Columbia i 1946 og ble professor samme sted i 1952. I 1963 ble Rainwater tildelt Ernest Orlando Lawrence Award. Han ble utnevnt til Pupin Professor of Physics i 1982.
Halten

Halten er et avfolket fiskevær i Frøya kommune i Trøndelag. Halten ligger lengst nord i Froan og utgjør den nordligste delen av den 40 nautiske mil lange øyrekken utenfor Frøya, som strekker seg fra Sula i sør til Halten i nord.
På Halten finnes Halten fyr. Fyret er automatisert og ble avbemannet i 2005.
I sommermånedene juni, juli og august er det hurtigbåtforbindelse tre ganger i uka til Froan og  Sistranda på Frøya, med videre forbindelse til Trondheim.

Historie

Den første skriftlige nedtegnelsen om ferdsel til Halten er fra 1548 og viser innbetalt utrorsavgift. Men trolig har folk benyttet Halten lenge før det.
I 1779 kjøpte Henrik Borthen hele Froan og området var i familiens eie til 1927 da Sør-Trøndelag Landbruksselskap frikjøpte fiskeværet. Tobias Ulrik Borthen sto for det meste av utbygginga fra 1868 og fram til første verdenskrig. Tobias Borthen bygde ei brygge (Borthen-brygga/Skankbrygga) og ei stor Trønderlån (Skanklåna). Skanklåna huset husbestyreren og Halten Handel.
I sine glansdager var Halten trøndelagskystens største fiskevær. På det meste kunne det være 1000 fiskere i Halten. Folkemengden var så stor at det ble etablert eget sykehus på Halten, riktignok beskjedent etter dagens målestokk. Nedgangen for fiskeværet begynte med større og mer moderne båter med lugarer, som førte til at det ikke lenger var behov for rorbuer. I 1963 brant Skanklåna ned, mange mener at dette var vendepunktet for Halten og fraflyttingen skjøt fart. I 1988 besluttet daværende eier Torstein Erbo å legge ned fiskemottaket. De to siste fastboende, Harald og Borghild Støen flyttet fra fiskeværet i november 1988. Halten er i dag eid av Stiftelsen Halten - Nekolai Dahls Minne.

Halten i dag

Mange med tilknytning til Halten har feriehus som de benytter om sommeren, samtidig som øyene besøkes av turister. Halten har flere rorbuer og hus med spesielle navn som «Vestindien», «Banken», «Høiskolen», «Telemonhei», «Minde», «Klasbua», «Templet», «Svana», «Havna», «Ostindien», «Rådstua» og «Skreppen».
Den tredje lørdagen i juli arrangeres Haltendagen med flere kulturarrangement i været. Faste poster på programmet er servering av rømmegrøt på Fiskarheimen, kultursti, historisk foredrag og fest med dans til levende musikk på brygga. Det er også mulig å få skyss over til fyret, hvor du kan nyte utsikten i mange mils omkrets. Til dette arrangementet settes det opp ekstra båttransport. Mange tar også turen over havet i egen båt.
Rådhuset i Trondheim

Det nye rådhuset i Trondheim ligger i Munkegata 1 og er i dag møtelokale for bystyret, formannskapet og arbeidsplass for kommunens sentraladministrasjon. Bygningen som ble tegnet av arkitektene Lars Solberg og Johan Christensen og er en stor toetasjers bygning i nyrenessansestil. Bygningen har to korte sidefløyer og en bred midtrisalitt. Rådhuset rommer også en stor del av Trondheim bys kunstsamlinger, blant annet ordførergalleriet.

Historie

Det nye rådhuset ble oppført i 1895–96 som tilholdssted for Trondhjems Tekniske Læreanstalt. Etter at den ble avviklet tok Trondhjems tekniske mellomskole over. Den hadde tilhold i bygningen frem til 1929, da den ble overtatt av kommunen. Etter en omfattende ombygging ved arkitekt Carl J. Moe flyttet byens administrasjon inn i 1930.
Georg Solti

Tidlig liv

Solti ble født György Stern i Budapest, hvor han lærte piano og studerte ved Franz Liszt-musikkakademiet. Hans far germaniserte unge Györgys navn til Georg og forandret hans familienavn til Solti, for å beskytte sin sønn mot antisemittisme. I 1935 hadde han allerede fått anerkjennelse som dirigent, og gjorde sin debut ved operaen i Budapest i 1938 med Figaros Bryllup. I 1939 flyktet han fra Ungarn til Sveits, hvor han fortsatte som pianist, men hadde begrenset mulighet til å utvikle seg som dirigent.
Thomas Bartholin d.y.

Liv

Han var sønn av legen Thomas Bartholin d.e. og ble student i 1673. Alt 18 år gammel fikk han tilsagn om å bli professor i historie ved Københavns Universitet. Deretter foretok han en utenlandsreise til Leiden, Oxford, London og Paris. På hjemreisen ble han syk og oppholdt seg lenge i Flensborg. Derfra dro han ut på en ny reise til Tyskland.
Tilbake i Danmark tiltrådte han som professor og ble i 1684 utnevnt til kongelig antikvar etter islendingen Jon Thorleifsson. I denne stillingen var han forpliktet til å besørge utgivelsen av danske og islandske historiske skrifter. Samme år ble han utnevnt til sekretær i det kongelige geheimarkivet, hvor han gjorde mye for å ordne og registrere samlingene. Han ble også utnevnt til professor i rettsvitenskap, og året etter ble han justissekretær i høyesterett, ved siden av stillingene han allerede hadde.
Bartholin er særlig kjent for å ha samlet kildeskrifter til Nordens historie. Han sørget blant annet for at det systematisk ble innsamlet gamle håndskrifter på Island, og han oppfordret alle biskopene i Danmark-Norge om å lete etter gamle brev og bøker i sine bispedømmer. Samlingene hans til dansk og norsk kirkehistorie ble innbundet i en rekke bind som kalles Manuscripta Bartholiniana. Det var også Bartholin som oppdaget islendingen Arne Magnussen og tok hjelp av ham ved ordningen av samlingene.
Bartholin selv døde etter to års sykeleie, bare 31 år gammel.
Mendel (forskningsstasjon)

Mendel er en tsjekkisk forskningsstasjon i Antarktis, beliggende på James Ross Island ved nordspissen av Den antarktiske halvøy. Stasjonen opereres av Masaryk-universitetet og åpnet i februar 2006. Mendel er bemannet kun i sommersesongen, og benyttes til forskning innen biologi, geologi og klimatologi.
Stasjonen er oppkalt etter botanikeren Gregor Mendel.
Stephenie Meyer

Liv

Stephenie Meyer ble født i Connecticut i 1973, men innen hun var fire hadde hun og familien flyttet til Phoenix i Arizona. Der har hun bodd siden, med hennes fem søsken, mor og far, så hun ser på seg selv som en innfødt. Hun har en uvanlig stavelse på navnet sitt, det er på grunn av at hun er oppkalt etter hennes far, Stephen, som derfor blir Stephenie. 
Hun gikk på High School i Scottsdale, Arizona.

Bøker

Twilight er hennes første roman og ble utgitt i 2005. I 2008 ble romanen hennes ”oppdaget” og ble årets bestselger. Etter suksessen med den første romanen har det utviklet seg til en saga bestående av fire bøker. Senere vil hun også sannsynligvis fullføre en femte bok i serien, Midnight Sun, som er en annen utgave av Twilight berettet av Edward Cullen istedenfor Isabella Swan. 
Den første boken ble filmatisert i 2008, og kom ut 21. november 2008 i USA, 9. januar 2009 i Norge. Senere har hele serien blitt filmet; New Moon hadde premiere 20. november 2009 og Eclipse 30. juni 2010. Den siste boken Breaking Dawn vil bli delt opp i to filmer, og den første av de to kom ut 18. november 2011. Del nummer to kom ut 16. november 2012.
Daughters of the American Revolution

Daughters of the American Revolution (DAR) er en kvinneforening i USA. Den søker å opprettholde minnet etter den amerikanske uavhengighetskrigen.
Orelund kapell og gravlund

Orelund kapell er gravkapellet på Orelund gravlund, Sandefjords hovedgravplass.
Gravlunden ble i sin tid anlagt som avlastning for kirkegården ved Sandar kirke, og det gamle gravkapellet kalles Nybo kapell. Gravlunden er blitt utvidet gjennom årene, og i 1999–2000 ble Orelund kapell oppført. Det er tegnet av Telje-Torp-Aasen Arkitektkontor ved Are Telje.
Seremonirommet er utsmykket med tekstilkunst av Brynhild Slaatto, og orgelet er bygget av Venheim orgelbyggeri.
Freiberger

Opprinnelse

Rasen ble først avlet i fjellene i vest i Sveits på 1800-tallet. Hesten ble en populær gårdshest hos bøndene, og rasen ble også brukt i det sveitsiske forsvaret. Flere raser har bidratt til denne rasen, blant andre: anglo-normannisk, normannisk, norfolk roadster, fullblod, ardenner og araberhest.

Rasebeskrivelse og bruk

Rasen har et lite hode med bred panne og tydelig kjeve og en kraftig og godt muskelsatt kropp. Bena er sterke med gode og sunne hover. Hestene er svært støe på foten og er dermed populære turhester. De har god utholdenhet og er rolige og fornuftige. Hestene kan brukes til det meste. Mankehøyden er ca.142-152 cm.
Dobbel åttetallsløkke

Dobbel åttetallsløkke er en enkel måte å lage en fast løkke midt på tauet. Den brukes ofte i fjell og treklatring hvor tauet utsettes for små og mellomstore last. Etter sterk last kan Dobbel åttetallsløkke bli vanskelig å løsne.

Utforming

Dobbel åttetallsløkke kan utformes ved å lage en åttetallsknop mens man holder bukten som om den var tampen av et tau som består av to tau.
Alternativt kan man lage  en åttetallsknop med laang tamp, tre tampen gjennom objektet, la tampen følge tauet tilbake gjennom åttetallsknoppen.
Anacondas: The Hunt for the Blood Orchid

Sammendrag

Et gruppe forskere drar til en jungel i Borneo for å lete etter en spesiell orkide, en blomst som de håper kan brukes som ungdomskilde. Jack bestikker deres guide Bill Johnson til å ta en usikker vei. Båten deres blir ødelagt i en stor foss, og de må vasse gjennom en elv. En gigantisk anakonda dukker opp fra vannet og svelger Ben. Bill påstår at det kommer til å ta flere uker før slangen kommer til å bli sulten igjen. Men de andre krever at ekspedisjonen avsluttes. De reiser til Bill`s venn, John Livingston, for å låne båten hans. Men de oppdager at Livingston er død, og båten hans har krasjet.
De ser en liten landsby med innfødte, hvor innvollene fra en anakonda og ett par menneske-bein henger fra hyttene. De innser at slangene har blitt så uvanlig store i størrelse, fordi de har spist orkideer. Jack sier at det må finnes flere slike orkideer i nærheten, og mener at de må lete videre. Men de andre mener at orkideene de leter etter, ikke kommer til å ha samme effekt på mennesker. De vil heller forlate stedet, og bygger en flåte av treverk. Gordon oppdager at Jake hadde tatt med seg Livington`s radio og gevær, og Jake derfor kunne ha ringt etter hjelp for lenge siden.
Jack klarer ikke å overbevise Gordon om fortsette ekspedisjonen, så han lammer Gordon med en giftig edderkopp. Men rett etterpå kommer en anakonda og spiser opp den bevisstløse Gordon. I det resten av gjengen oppdager hva som har skjedd med Gordon, stjeler Jack flåten deres. Uten noe materiale til å lage en ny flåte, begynner de å gå gjennom jungelen. Underveis søker de tilflukt i en grotte for å unnslippe en anakonda. Cole går seg vill, og får panikk når han ser et skjelett.
Han møter Bill`s partner, Tran, og de kommer tilbake til de andre. Men Tran blir spist av en anakonda. De bruker en machete for å halshugge den, men en annen slange tar Cole. Gruppen finner flåten som Jack tok, i det Jake har funnet blod-orkideer i nærheten av flere store anakondaer. Cole kaster en fakkel mot en anakonda, og dette forårsaker en kjede-reaksjon som tar livet av flere slanger og ødelegger alle blod-orkideene. De gjenværende i gruppen kommer seg tilbake til flåten, og de forlater området.
Salisylsyre

Salisylsyre (ortohydroksybenzosyre) er en meget lokalirriterende syre, som kun kan brukes utvortes. Derfor er forskjellige derivater utviklet til innvortes bruk. Disse utgjøres av to klasser, estere av salisylsyre og salisylatestere av organiske syrer. Dessuten anvendes salisylsyresalter. Det mest kjente derivat er acetylsalisylsyre.
Salisylsyre har fått sitt navn etter pil (Salix), som har et naturlig innhold av denne syren, og hvorfra man første gang isolerte den. Av samme grunn har avkok av pilebark vært brukt i den folkelige medisin.
Salisylater virker generelt via deres innhold av salisylsyre. Det utvikles stadig nye salisylater.
Alf Bonnevie Bryn

Familie

Han var sønn av patentingeniør Alfred J. Bryn (1862-1937) og Sofie Augusta Bonnevie (1868-1942) , og bror av Harald Bryn og Tom Bryn.
Skolemannen og politikeren Jacob Bonnevie var hans morfar, og professor Kristine Bonnevie var hans mors søster.
Han giftet seg tre ganger. Første ekteskap med Sofie Lind Mortensen ble oppløst i 1920. Annet ekteskap med Sigrid (Simba) Gude (datter av Ove Gude) ble inngått i 1921 og oppløst i 1945. I 1946 giftet han seg med Bodil Harriet Martinsen.

Utdannelse

Han tok examen artium i 1906, bare 17 år gammel.
Senere studerte han ved den tekniske høyskole i Zürich (1911) og Universitetet i Oslo. I 1931 ble han dr.philos med avhandlingen Über die Frage der Erfindungshöhe som var opptatt av oppfinnelses-grad, måleteknisk filosofi rundt oppfinnelser.

Patentkontor

Med brødrene Harald Bryn og Tom Bryn videreførte han farens Bryns Patentbyrå, men etablerte etter hvert eget byrå Alf B. Bryns Patentbyrå (1927) også kjent som Oslo Patentkontor.

Luftskipet «Norge»

Bryn var med i planleggingen av Roald Amundsens ferd med luftskipet «Norge» (1926).

Forfatterskap

Han skrev fire kriminalromaner, den første av disse er utgangspunktet for filmen Peter van Heeren. Han utga også boken Tinder og banditter (1943).

Idrett

I 1908 var Alf Bryn med på å stifte Norsk Tindeklub. I 1910 besteg han Stetind sammen med Ferdinand Schjelderup og Carl Wilhelm Rubenson. Dette var en av flere førstebestigninger i Nord-Norge som Bryn deltok i. I tillegg til å være en ivrig fjellklatrer ble Bryn en av landets bedre golfspillere.
Elgeseter

Elgeseter er en del av Trondheim beliggende like sør for sentrum (Midtbyen) og strekker seg fra Elgeseter bru til Lerkendal stadion mellom Nidarø og Gløshaugen.
Navnet kommer fra Elgeseter gård som før 1796 omfattet mesteparten av området. Fra da av startet utstykking av gården, men ennå i 1819 var den på rundt 375 000 m², hvorav mesteparten var dyrket. Gården er nå redusert til et område på 4 345 m², der bare hovedbygningen står igjen. Statsarkivets gamle bygning står på samme eiendom. Helgeseter, navnet på augustinerkorherrenes kloster i middelalderen, var sannsynligvis en omtydning av Elgeseter. Det finnes i dag ikke lenger noen spor etter klosteret. Det lå mellom Nidelven og dagens Klostergata. Elgeseter gård var hovedgård for Helgeseter kloster, men er sannsynligvis meget eldre.
Elgeseter er en del av Lerkendal bydel som også omfatter Lerkendal, Nardo og Moholt. E6 går gjennom Elgeseter og heter der Elgeseter Gate, dette er innfartsåren til Trondheim fra sør. Elgeseter har hovedsakelig boligbebyggelse. Studentersamfundet og Teknobyen Innovasjonssenter ligger på Elgeseter, det gjør også en del mindre bedrifter.
Barents Euro-Arctic Council

Barents Euro-Arctic Council (BEAC), eller Barents euro-arktiske råd, er forumet for mellomstatlig samarbeid i Barentsregionen. BEAC ble etablert i 1993 for å være en drivkraft i det nyetablerte Barentssamarbeidet og ta nye initiativ for å utvikle det.
Arbejdstilsynet

Arbejdstilsynet (AT) er den danske myndigheten på arbeidsmiljøområdet.
Arbejdstilsynet er en etat under Beskæftigelsesministeriet og har hovedkontor i Landskronagade på Ydre Østerbro i København. Tilsynet med virksomhetene skjer via tre regionale tilsynssentra. Arbejdstilsynet har i alt ca. 750 medarbeidere i januar 2012.
Arbejdstilsynet er en statlig organisation som ut fra arbejdsmiljøloven og tilhørende forskrifter skal sikre at arbeide utføres sikkerhets- og helsemessig forsvarlig, samt at man minimerer forekomsten av fysiske og psykiske risikofaktorer i arbeidsmiljøet. Fysiske risikofaktorer er for eksempel tunge løft i arbeidsoppgaver eller ensidig repeterende arbeide. Psykiske risikofaktorer kan eksempelvis være mobbing eller manglende innflytelse eller social støtte på arbeidet.
Arbejdstilsynet fører tilsyn på alle danske arbeidsplasser hvor det vurderes nødvendig, enten uanmeldt på stikkprøvebasis eller etter direkte oppfordringer, og de har i mange tilfelle mulighet for å lukke en arbeidsplas som ikke lever opp til gjeldende krav, eller stoppe arbeidet inntil det kan utføres fullt forsvarlig.